L'IES l'Eliana presenta el seu projecte de renaturalització al Consell de Sostenibilitat
20 de març de 2025

• La iniciativa pretén millorar les condicions ambientals en el centre davant l'augment de les temperatures .

L'IES l'Eliana ha posat en marxa un ambiciós projecte de renaturalització amb l'objectiu de millorar les condicions ambientals del centre i proporcionar un entorn més saludable per a la seua comunitat educativa. El projecte va ser presentat el passat 12 de març davant el Consell de Sostenibilitat, l'òrgan municipal de participació ciutadana en matèria de sostenibilitat, que va rebre la proposta amb entusiasme i va mostrar el seu suport a la iniciativa.

El projecte, impulsat per un grup de docents amb el suport de l'AMPA, cerca adaptar l'institut al canvi climàtic i les seues conseqüències, especialment a l'augment de les temperatures i l'increment de concentració de CO₂, mitjançant la incorporació de vegetació i la integració d'elements naturals. Per a això, s'ha dut a terme un procés de reflexió en el qual han participat professors, estudiants i famílies, establint-ne així les bases per al disseny del pla de transformació.

A partir d'enquestes realitzades a l'alumnat, s'han identificat les principals necessitats a abordar: reduir la calor excessiva, augmentar les àrees verdes i d'ombra, i millorar la infraestructura del pati amb més bancs i taules en zones protegides del sol. El següent pas serà la cerca de suports i finançament per a fer realitat aquesta transformació.

Cristina Díaz, regidora de Sostenibilitat Ambiental, ha destacat la importància d'aquesta iniciativa com una eina clau per a mitigar els efectes del canvi climàtic i ha anunciat que comptarà amb el suport institucional de l'Ajuntament.